राजसूय यज्ञ समाप्त होने के पश्चात् भगवान श्रीकृष्ण द्वैपायन (वेद व्यास) अपने शिष्यों के साथ युधिष्ठिर के पास आए। उन्होंने कहा कि- ‘कुन्तीनन्दन! तुमने परम दुर्लभ सम्राटपद प्राप्त करके इस देश की बड़ी उन्नति की है। यह बड़े सौभाग्य की बात है कि तुम्हारे जैसे सत्पुत्र से कुरूवंश की कीर्ति बढ़ गई।’ युधिष्ठिर ने व्यास जी से पूछा- ‘मेरे मन में एक संशय है, देवर्षि नारद ने कहा था कि वज्रपात आदि दैविक, धूमकेतु आदि अन्तरिक्ष और भूकम्प आदि पार्थिव उत्पात हो रहे हैं। आप कृपा करके यह बतलाइये कि शिशुपाल की मृत्यु से उनकी समाप्ति हो गई या वे अभी बाकी हैं।’ धर्मराज युधिष्ठिर का प्रश्न सुनकर भगवान वेदव्यास ने कहा- ‘राजन्! इन उत्पातों का फल तेरह वर्ष के बाद होगा और वह होगा समस्त क्षत्रियों का संहार। उस समय दुर्योधन के अपराध से तुम्हीं निमित्त बनोगे और सब क्षत्रिय इकट्ठे होकर भीमसेन और अर्जुन के बल से मर मिटेंगे।’ यह सुनकर युधिष्ठिर ने निर्णय लिया कि मैं पुत्र और शत्रु के प्रति एक-सा बर्ताव करूँगा, क्योंकि भेदभाव ही तो लड़ाई की जड़ है।